text: #META#  TextURI         :: BenTroieC
   #META#  DEAF            :: http://www.deaf-page.de/bibl/bib99b.php#BenTroieC
   #META#  TL              :: Troie
   #META#  FEW             :: BenSMaure
   #META#  ARLIMA          :: https://www.arlima.net/ad/benoit_de_sainte-maure.html#tro
   #META#  Author          :: Benoît de Saint-Maure
   #META#  AuthorBorn
   #META#	AuthorBornAmb
   #META#  AuthorDied
   #META#	AuthorDiedAmb
   #META#	AuthorFl1
   #META#	AuthorFl2
   #META#  TextTitle       :: Roman de Troie
   #META#  TextSubtitle
   #META#  TextVols        :: 5
   #META#  TextSubj        :: romance
   #META#	TextDom         :: lit
   #META#	Translation     :: true
   #META#	Collection      :: SATF
   #META#	CollectionNo
   #META#  TextDescARL     :: vers octosyllabiques à rimes plates
   #META#  TextDescVers    :: 8
   #META#  TextDateARL     :: 1165
   #META#  TextDateAdj     :: 1165
   #META#	TextDateMin
   #META#	TextDateMax
   #META#  EdEditor        :: Constans, L.
   #META#  EdPlace         :: Paris
   #META#  EdPublisher     :: Didot
   #META#	EdVol           :: 1
   #META#  EdYear          :: 1904
   #META#  EdPages
   #META#  MsBase
   #META#  MsOther
   #META#  MsNum           :: 58
   #META#	MsDateARL
   #META#	MsDateAdj
   #META#	Form            :: v
   #META#	Complete        :: partial
   #META#	NoWords
   #META#	NoLines
   #META#	DialAuth
   #META#	DialScribe
   #META#  ScanURL         :: http://gallica.bnf.fr/ark:/12148/bpt6k5094q?rk=128756;0
   #META#  ScanURIOther
   #META#  ArkID
   #META#  LccnID
   #META#  OclcID
   #META#  WebAuthor       :: Marielle Del Carmen Caballero Ng
   #META#  ORCIDWebAuthor
   #META#  WebReviewer     ::
   #META#  ORCIDReviewer   ::
   #META#  MiscInfo        ::
   #META#	CCLicense	    :: CC BY-NC-SA 4.0 International
   
   
   PageV01P001
   Salemon nos enseigne e dit,
   E sil list om en son escrit,
   Que nus ne deit son sen celer,
   Ainz le deit om si demostrer
   Que l'om i ait pro e honor,
   Qu'ensi firent li ancessor.
   Se cil qui troverent les parz
   E les granz livres des set arz,
   PageV01P002
   Des philosophes les traitiez,
   Dont toz li monz est enseigniez,
   Se fussent teü, veirement
   Vesquist li siegles folement :
   Come bestes eüssons vie ;
   Que fust saveirs ne que folie
   Ne seüssons sol esguarder,
   Ne l'un de l'autre desevrer.
   Remembré seront a toz tens
   E coneü par lor granz sens,
   Quar sciënce que est teüe
   Est tost obliëe e perdue.
   Qui set e n'enseigne o ne dit
   Ne puet muër ne s'entroblit;
   E sciënce qu'est bien oïe
   Germe e florist e frutefie.
   Qui vueut saveir e qui entent,
   Sacheiz de mieuz l'en est sovent.
   PageV01P003
   De bien ne puet nus trop oïr
   Ne trop saveir ne retenir ;
   Ne nus ne se deit atargier
   De bien faire ne d’enseignier ;
   E qui plus set, e plus deit faire :
   De ço ne se deit nus retraire.
   E por ço me vueil travaillier
   En une estoire comencier,
   Que de latin, ou jo la truis,
   Se j’ai le sen e se jo puis,
   La voudrai si en romanz metre
   Que cil qui n’entendent la letre
   Se puissent deduire el romanz :
   Mout est l'estoire riche e granz
   E de grant uevre et de grant fait.
   En maint sen avra l'om retrait,
   Saveir com Troie fu perie,
   Mais la verté est poi oïe.
   Omers, qui fu clers merveillos
   E sages e esciëntos,
   PageV01P004
   Escrist de la destrucion,
   Del grant siege e de l'acheison
   Por quei Troie fu desertee,
   Que onc puis ne fu rabitee.
   Mais ne dist pas sis livres veir,
   Quar bien savons senz nul espeir
   Qu'il ne fu puis de cent anz nez
   Que li granz oz fu assemblez :
   N’est merveille s’il i faillit,
   Quar onc n'i fu ne rien n’en vit.
   Quant il en ot son livre fait
   E a Athenes l’ot retrait,
   Si ot estrange contençon :
   Dampner le voustrent par reison,
   Por ço qu’ot fait les damedeus
   Combatre o les homes charneus.
   PageV01P005
   Tenu li fu a desverie
   E a merveillose folie
   Que les deus come homes humains
   Faiseit combatre as Troïains,
   E les deuesses ensement
   Faiseit combatre avuec la gent;
   E quant son livre reciterent,
   Plusor por ço le refuserent.
   Mais tant fu Omers de grant pris
   E tant fist puis, si com jo truis,
   Que sis livres fu receüz
   E en autorité tenuz.
   Àprès lonc tens que ç'ot esté,
   Que Rome ot ja piece duré,
   El tens Saluste le vaillant,
   Que l'on teneit si a poissant,
   A riche, a pro de haut parage
   PageV01P006
   E a clerc merveillos e sage,
   Cil Salustes, ço truis lisant,
   Ot un nevo fortment sachant :
   Cornelius ert apelez,
   De letres sages e fondez.
   De lui esteit mout grant parole :
   A Athenes teneit escole,
   Un jor quereit en un aumaire
   Por traire livres de gramaire :
   Tant i a quis e reversé
   Qu’entre les autres a trové
   L’estoire que Daire ot escrite,
   En greque langue faite e dite,
   Icist Daires dont ci oëz
   Fu de Troie norriz e nez ;
   Dedenz esteit, onc n'en eissi
   Desci que l'oz s’en departi;
   Mainte proëce i fist de sei
   E a asaut e a tornei.
   PageV01P007
   En lui aveit clerc merveillos
   E des set arz esciëntos :
   Por ço qu'il vit si grant l'afaire
   Que ainz ne puis ne fu nus maire,
   Si voust les faiz metre en memoire :
   En grezeis en escrist l'estoire.
   Chascun jor ensi l'escriveit
   Come il o ses ieuz le veeit.
   Tot quant qu'il faiseient le jor
   O en bataille o en estor,
   Tot escriveit la nuit après
   Icist que je vos di Darès :
   Onc por amor ne s'en voust taire
   De la verté dire e retraire.
   Por co, s'il ert des Troïens,
   Ne s’en pendié plus vers les suens,
   Ne mais que vers les Grezeis fist :
   De l'estoire le veir escrist,
   Lonc tens fu sis livres perduz,
   Qu'il ne fu trovez ne veüz ;
   PageV01P008
   Mais a Athenes le trova
   Cornelius, quil translata :
   De greu le torna en latin
   Par son sen e par son engin.
   Mout en devons mieuz celui creire
   E plus tenir s'estoire a veire
   Que celui qui puis ne fu nez
   De cent anz o de plus assez,
   Qui rien n'en sot, iço savon,
   Se par oïr le dire non.
   Ceste estoire n’est pas usee,
   N'en guaires lieus nen est trovee :
   Ja retraite ne fust ancore,
   Mais Beneeiz de Sainte More
   L'a contrové e fait e dit
   E o sa main les moz escrit,
   Ensi tailliez, ensi curez,
   Ensi asis, ensi posez,
   Que plus ne meins n'i a mestier.
   PageV01P009
   Ci vueil l'estoire comencier :
   Le latin sivrai e la letre,
   Nule autre rien n'i voudrai metre,
   S'ensi non com jol truis escrit,
   Ne di mie qu'aucun bon dit
   N’i mete, se faire le sai,
   Mais la matire e ensivrai.
  